Girkalnio herbas

Girkalnio herbas – pagrindinis Girkalnio miestelio ir Girkalnio seniūnijos (Raseinių rajono savivaldybė) heraldikos atributas.

 Aprašas 

Sidabriniame skydo lauke ant žalios išgaubtos kalno papėdės šokantis žiūrintis atgal juodas vilkas. Vilko nagai ir dantys raudoni. Skydo kairiajame viršutiniame kampe – raudonas ovalus vidinis skydas su sidabriniu kryžiumi.

 Simbolika 

Heraldikoje vilkas yra gudrumo, klastos, bet kartu ir budrumo, atsargumo simbolis. Šiaurės Europoje ir Graikijoje vilkas simbolizuoja šviesą, kadangi gerai mato tamsoje. Italams vilkas – motiniškos meilės simbolis (pagal Romulo ir Remo legendą).

 Istorija 

Istorinio herbo Girkalnis neturėjo. Kuriant herbą seniūnijos atstovai pasiūlė įamžinti miestelio ir bažnyčios pastatymo kilmės legendą. Etaloną sukūrė Rolandas Rimkūnas. Herbas patvirtintas 2006 m. spalio 18 d. LR prezidento dekretu Nr. 782.

 Šaltiniai 

Kategorija:Girkalnis
Kategorija:2006 m. patvirtinti Lietuvos gyvenviečių herbai
Kategorija:Raseinių rajono savivaldybės gyvenviečių herbai
Kategorija:Lietuvos miestelių herbai